CELEX: 
Language: el
Date: 2018-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση καδμίου και των ενώσεών του σε ηλεκτρικές επαφές

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν κάδμιο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη τέθηκε σε ισχύ στις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων είναι ήδη σε ισχύ, ο περιορισμός του φθαλικού δις-(2αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Τα παραρτήματα III και IV της οδηγίας RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού («ΗΗΕ») για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της οδηγίας RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνο εφόσον η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει οποιαδήποτε από τις ακόλουθες προϋποθέσεις: είναι επιστημονικώς ή τεχνικώς ανέφικτη η εξάλειψη ή υποκατάστασή τους μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η «Επιτροπή») περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αίτησης για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Μετά τη δημοσίευση της οδηγίας RoHS 2, η Επιτροπή έχει λάβει πολλά αιτήματα
                  3
                από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η υφιστάμενη εξαίρεση 8(β) στο παράρτημα III επιτρέπει τη χρήση του καδμίου και των ενώσεών του σε ηλεκτρικές επαφές. Τον Ιανουάριο του 2015 η Επιτροπή έλαβε δύο αιτήσεις για ανανέωση της εν λόγω εξαίρεσης. Μολονότι η προβλεπόμενη ημερομηνία λήξης της ισχύος της εξαίρεσης 8(β) ήταν η 21η Ιουλίου 2016 για τις κατηγορίες 1 έως 7 και 10
                  4
               , σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει έως ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση εξαίρεσης, προέβη σε μελέτη για τη διενέργεια της απαιτούμενης τεχνικής και επιστημονικής αξιολόγησης, στην οποία περιλαμβανόταν και διαδικτυακή ανοικτή διαβούλευση διάρκειας οκτώ εβδομάδων με τα ενδιαφερόμενα μέρη
                  5
                σχετικά με την αίτηση. Στη διαβούλευση με τα ενδιαφερόμενα μέρη υποβλήθηκαν τρεις συνεισφορές. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
                και τα ενδιαφερόμενα μέρη ενημερώθηκαν σχετικά.
            
            
               Στη συνέχεια, η Επιτροπή ζήτησε —σε γραπτή μορφή όπως είχε συμφωνηθεί σε προηγούμενη συνεδρίαση
                  7
               — τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS 2. Οι εμπειρογνώμονες συμφώνησαν με το σχέδιο που υπέβαλε η Επιτροπή, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας επί τέσσερις εβδομάδες, προς σχολιασμό από το κοινό. Διατυπώθηκαν τρία σχόλια, όλα υπέρ της προτεινόμενης νομοθετικής πράξης· σ’ ένα εκ των τριών προτεινόταν η παράταση της μεταβατικής περιόδου σε 18 μήνες. Όλα τα διαβήματα που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί.
                  8
                Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και την αξιολόγηση:
            
            
               ·Τα υλικά για ηλεκτρικές επαφές τα οποία περιέχουν κάδμιο χρησιμοποιούνται σε πολλές ηλεκτρομηχανικές διατάξεις ως κατασκευαστικά στοιχεία που μπορούν να μεταφέρουν ρεύμα κατά διαστήματα μέσω των επιφανειών επαφής. Οι εν λόγω διατάξεις είναι ιδίως διακόπτες ισχύος των ηλεκτροκινητήρων· ηλεκτρονόμοι και διακόπτες επαφής· διακόπτες για ηλεκτρικά εργαλεία και ηλεκτρικές συσκευές· διακόπτες κυκλώματος για τον εξοπλισμό μεταγωγής· και συσσωρευτές/τροφοδοτικά (power packs), ανιχνευτές κίνησης/χρονυστέρησης και πίνακες ελέγχου φωτισμού. 
            
            
               ·Το κάδμιο σε ηλεκτρικές επαφές παρέχει ουσιώδεις ιδιότητες όπως ανώτερες επιδόσεις, απόσβεση ηλεκτρικού τόξου, υψηλότερη αγωγιμότητα, λιγότερη διάβρωση επαφής και σχετικά εύκολη κατασκευή σε σύγκριση με εναλλακτικές λύσεις.
            
            
               ·Αυτή τη στιγμή, η υποκατάσταση ή η εξάλειψη του καδμίου είναι ακόμη επιστημονικά και τεχνικά ανέφικτη σε διάφορα είδη διατάξεων με ηλεκτρικές επαφές, ή απαιτείται περισσότερος χρόνος για να εξασφαλιστεί η αξιοπιστία των υποκαταστάτων.
            
            
               Τα αποτελέσματα της αξιολόγησης για τις κατηγορίες 1 έως 7 και 10 δείχνουν ότι τουλάχιστον ένα από τα σχετικά κριτήρια που προσδιορίζονται στο άρθρο 5 παράγραφος 1 στοιχείο α) πληρούται με το αίτημα εξαίρεσης σχετικά με την καταχώριση 8(β) του παραρτήματος ΙΙΙ. Εφόσον δεν υπάρχουν ακόμα αξιόπιστες εναλλακτικές λύσεις για ορισμένες εφαρμογές, ή χρειάζεται περισσότερος χρόνος για να εξασφαλιστεί η αξιοπιστία τους, ανανεώνεται η εξαίρεση έως την 21η Ιουλίου 2021, με τροποποιημένη διατύπωση η οποία αντικατοπτρίζει την τρέχουσα κατάσταση των εναλλακτικών τεχνολογιών και με την προσθήκη της επιμέρους καταχώρισης 8(β)-I στο σημείο 8(β). Στις περιπτώσεις όπου υπάρχουν ήδη αξιόπιστες εναλλακτικές λύσεις, η υποκατάσταση αναμένεται ότι θα επιφέρει αμελητέες μόνο κοινωνικοοικονομικές επιπτώσεις για την εν λόγω περίοδο, καθώς έχει ήδη δρομολογηθεί η σταδιακή υποκατάσταση με εναλλακτικές λύσεις που δεν περιέχουν κάδμιο. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. Για άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση παραμένει ως έχει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH), σύμφωνα με το άρθρο 5 της οδηγίας 2011/65/ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση καδμίου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις απαιτήσεις του άρθρου 5 παράγραφος 1 στοιχείο α) της εν λόγω οδηγίας.
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος, και, αφετέρου, η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία όρια για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 16.11.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση καδμίου και των ενώσεών του σε ηλεκτρικές επαφές
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που παρατίθενται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που παρατίθενται στο παράρτημα III της οδηγίας 2011/65/ΕΕ.
            
            
               (2)
                     Οι διαφορετικές κατηγορίες του ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ (κατηγορίες 1 έως 11) παρατίθενται στο παράρτημα I της εν λόγω οδηγίας.
            
            
               (3)
                     Το κάδμιο είναι ουσία που υπόκειται σε περιορισμό και παρατίθεται στο παράρτημα II της οδηγίας 2011/65/ΕΕ. Ωστόσο, η χρήση του καδμίου και των ενώσεών του σε ηλεκτρικές επαφές εξαιρούνταν από τον περιορισμό και αυτή τη στιγμή παρατίθεται στην καταχώριση 8(β) του παραρτήματος III της εν λόγω οδηγίας. Η ημερομηνία λήξης ισχύος της εν λόγω εξαίρεσης ήταν, για τις κατηγορίες 1 έως 7 και 10, η 21η Ιουλίου 2016. 
            
            
               (4)
                     Η Επιτροπή έλαβε αίτηση για ανανέωση της εξαίρεσης αυτής πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση παραμένει σε ισχύ μέχρι να ληφθεί απόφαση σχετικά με την εν λόγω αίτηση.
            
            
               (5)
                     Τα υλικά για ηλεκτρικές επαφές τα οποία περιέχουν κάδμιο χρησιμοποιούνται σε πολλές ηλεκτρομηχανικές διατάξεις ως κατασκευαστικά στοιχεία που μπορούν να μεταφέρουν διαλείπον συνεχές ρεύμα μέσω των επιφανειών επαφής. Οι εν λόγω διατάξεις είναι ιδίως διακόπτες ισχύος των ηλεκτροκινητήρων, ηλεκτρονόμοι και διακόπτες επαφής, διακόπτες ηλεκτρικών εργαλείων, διακόπτες ηλεκτρικών συσκευών, διακόπτες κυκλώματος για τον εξοπλισμό μεταγωγής, συσσωρευτές/τροφοδοτικά (power packs), ανιχνευτές κίνησης/χρονυστέρησης και πίνακες ελέγχου φωτισμού.
            
            
               (6)
                     Το κάδμιο σε ηλεκτρικές επαφές προσδίδει ουσιώδεις ιδιότητες όπως ανώτερες επιδόσεις, απόσβεση ηλεκτρικού τόξου, υψηλότερη αγωγιμότητα, λιγότερη διάβρωση επαφής και σχετικά εύκολη κατασκευή σε σύγκριση με τις εναλλακτικές λύσεις.
            
         
         
            
               (7)
                     Για ορισμένες εφαρμογές που καλύπτονται από την παρούσα εξαίρεση, η υποκατάσταση ή η εξάλειψη του καδμίου είναι ακόμη επιστημονικά και τεχνικά ανέφικτη λόγω της έλλειψης αξιόπιστων υποκαταστάτων, ή απαιτεί περισσότερο χρόνο για να εξασφαλιστεί η αξιοπιστία των διαθέσιμων υποκαταστάτων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
               . Συνεπώς, θα πρέπει να ανανεωθεί για τις εν λόγω ειδικές εφαρμογές.
            
            
               (8)
                     Για όλες τις άλλες εφαρμογές που αυτή τη στιγμή καλύπτονται από την εξαίρεση, δεν πληρούνται οι όροι για την ανανέωση. Η εξαίρεση για τις εν λόγω εφαρμογές θα πρέπει να εξακολουθήσει να ισχύει για 12 μήνες μετά την ημερομηνία έναρξης ισχύος της παρούσας κατ’ εξουσιοδότηση οδηγίας, σύμφωνα με το άρθρο 5 παράγραφος 6 της οδηγίας 2011/65/ΕΕ.
            
            
               (9)
                     Δεδομένου ότι, για τις εφαρμογές που καλύπτονται από την εν λόγω ανανέωση, δεν υπάρχουν στην αγορά αξιόπιστες εναλλακτικές λύσεις ή χρειάζεται περισσότερος χρόνος για να εξασφαλιστεί η αξιοπιστία των εν λόγω εναλλακτικών λύσεων, η εξαίρεση για τις εφαρμογές αυτές θα πρέπει να ανανεωθεί για τις κατηγορίες 1 έως 7 και 10 για τη μέγιστη περίοδο ισχύος των πέντε ετών έως τις 21 Ιουλίου 2021. Εάν ληφθούν υπόψη τα αποτελέσματα των συνεχιζόμενων προσπαθειών για την εξεύρεση αξιόπιστου υποκατάστατου, δεν είναι πιθανό η διάρκεια ισχύος της εξαίρεσης να έχει δυσμενείς επιπτώσεις στην καινοτομία.
            
            
               (10)
                     Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση εξακολουθεί να ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, θα πρέπει να προστεθούν οι ημερομηνίες λήξης στο παράρτημα III της εν λόγω οδηγίας.
            
            
               (11)
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 12ου μήνα από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 12ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.11.2018
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Ειδικότερα, οι κατηγορίες αυτές είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 10. Αυτόματοι διανομείς. Οι κατηγορίες ΗΗΕ απαριθμούνται στο παράρτημα I της οδηγίας RoHS 2.
               
               
                  
                     (5)
                  
                        
                  Περίοδος διαβούλευσης
                  : από 21.08.2015 έως 16.10.2015.
               
               
                  
                     (6)
                  
                  
                        
                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      .
                  
               
               
                  
                     (7)
                  
                        Οι διαβουλεύσεις διενεργήθηκαν γραπτώς από τις 27 Απριλίου έως τις 18 Μαΐου 2017.
               
               
                  
                     (8)
                  
                        Στον 
                  δικτυακό τόπο της Επιτροπής
                   παρατίθεται ο κατάλογος των απαιτούμενων διοικητικών διαβημάτων. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  . 
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III, η καταχώριση 8(β) αντικαθίσταται από το ακόλουθο κείμενο:
            
            
                     
                        «8(β)
                     
                  
                  
                     
                        Κάδμιο και οι ενώσεις του σε ηλεκτρικές επαφές
                     
                  
                  
                     
                        Ισχύει για τις κατηγορίες 8, 9 και 11 και λήγει στις:
                     
                     
                        -21 Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in vitro και τα βιομηχανικά όργανα παρακολούθησης και ελέγχου·
                     
                     
                        -21 Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                     
                     
                        -21 Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.
                     
                  
               
                     
                        8(β)-I
                     
                  
                  
                     
                        Κάδμιο και οι ενώσεις του σε ηλεκτρικές επαφές για τις εξής χρήσεις:
                     
                     
                        -διακόπτες κυκλώματος·
                     
                     
                        -διατάξεις ελέγχου της θερμοκρασίας μέσω θερμικών αισθητήρων·
                     
                     
                        -θερμικά προστασίας κινητήρων (εξαιρουμένων των ερμητικών θερμικών προστασίας κινητήρων)·
                     
                     
                        -διακόπτες εναλλασσόμενου ρεύματος (AC) ισχύος:
                     
                     
                        ·6 A και άνω σε 250 V AC και άνω· ή
                     
                     
                        ·12 A και άνω σε 125 V AC και άνω·
                     
                     
                        -διακόπτες συνεχούς ρεύματος (DC) ισχύος 20 A και άνω σε 18 V DC και άνω· και
                     
                     
                        -διακόπτες για χρήση σε συχνότητα τάσης τροφοδοσίας ≥ 200 Hz.
                     
                  
                  
                     
                        Ισχύει για τις κατηγορίες 1 έως 7 και 10 και λήγει στις 21 Ιουλίου 2021.»